LISA 1

**SA EESTI TANTSUAGENTUUR**

 **strateegia aastateks 2017 - 2020**

**Missioon**

Sihtasutuse (SA) Eesti Tantsuagentuur (ETA) missiooniks on tantsukunsti jätkusuutlikkuse ning kvaliteedi tagamine Eestis, pakkudes kaasaegset ja professionaalset tantsuõpet, loome- ja esinemisvõimalusi tantsukunstnikele, tantsuõpetajale ning tantsuga tegelevatele lastele ja noortele. Hetkel on ETA ainus organisatsioon Eestis, mille tegevus hõlmab endas kõiki tantsukunsti põhisuundi: tantsijate koolitust, loometegevust, etendustegevust, üle-Eestilist valdkonna infovahetust ja koostööd, tantsukunsti jätkusuutlikkuse tõstmist regionaalselt läbi kaasaegse tantsu etenduste sarja Tantsutuur ja Festivali Koolitants tegevuste.

**Visioon**

ETA on Eestis ja välismaal tunnustatud tantsukeskus, mida hinnatakse tema originaalsete ja sisukate tantsulavastuste, isikupäraste ja tantsutehniliselt võimekate tantsijate ning professionaalse korraldusvõimekuse poolest. Organisatsioonis lähtutakse terviklikust lähenemisest, teostades üle – Eestiliselt valdkonna arengut nii tantsukunsti kui ka tantsuhariduse tasandil. ETA on võimekas tugistruktuur, mis toetab oma tegevusega tantsuvaldkonna jätkusuutlikust tervikliku süsteemina: suurendab tantsuhuvi ja teadlikkust erinevates vanusegruppides, võimaldab kaasaegset tasemeõpet tantsijatele, pakub töövõimalusi valdkonna erinevatele esindajatele (tantsijad, tantsuõpetajad, koreograafid, produtsendid jt). ETA on tantsukeskus, kus on mõistlikult rakendatud kogu organisatsiooni potentsiaal. Üks osa ETA sissetulekust on tagatud riikliku toetusena, mis loob stabiilsuse ja tulevikku vaatavate plaanide loomise ja investeerimise võimaluse. Laiem üldsus väärtustab ETA võimet pakkuda sihtgrupile parimaid kogemusi professionaalse ja kvaliteetse tantsukunsti valdkonnas.

**Väärtused**

**Professionaalsus** – kõigi SA tegevuste elluviimisel lähtutakse planeeritud eesmärkidest ning tegevuste põhjendatavusest ning vajalikkusest. Kogu tööprotsess on hästi läbi mõeldud ja soovitud tulemustele orienteeritud. Oluliseks peame töötajate kvalifikatsiooni, oskusi ja kogemusi, et tagada kõigis tegevusvaldkondades sihtgrupile parim kvaliteet.

**Kaasaegsus** – maailmas toimuva ja valdkonnaga kursis olemine ning pidev arendustegevus nii

organisatsiooni kui ka töötajate tasandil. Koostöö teiste sarnaste huvidega isikute ja organisatsioonidega info ning kogemuste vahetamiseks.

**Avatus** – oleme aktiivselt dialoogis tantsukunsti väärtustavate isikute ja organisatsioonidega aktsepteerides ja soosides erinevusi (stiilid, eriarvamused, erinevad kunstid jne.). Igapäevane valmisolek ning toetus valdkonna vajadustest tulenevateks algatusteks ja kunstiprojektideks.

**Kajastus teistes arengukavades**

Eesti kultuuripoliitika arengusuunad aastani 2020 sisaldab mitmeid olulisi põhimõtteid, mis on ETA arengukava ja tegevusstrateegia aluseks:

* *Pakkuda mitmekülgset ja professionaalset tantsukunsti, mille loojateks on nii Eesti kui ka välismaa tantsukunstnikud*
* *tagada võimalikult paljudele inimestele võimalusi kultuurist osa saada (luues võimalusi tantsukunstis osalemiseks üle Eesti)*
* *toetada kultuuriga seotud väärtuste edasikandmist läbi haridussüsteemi erinevate tasandite*
* *olla aktiivseks partneriks kultuurivaldkonna ja tantsukunsti arendamisel*
* *toetada kultuuristatistika kogumist*
* *toetada kultuurivaldkonna arengut läbi mõjusate rahvusvaheliste suhete, projektide ja*

*kultuuriekspordi ja -impordi*

* *pakkuda tegevusi, mis toetavad etenduskunstide jätkususuutlikust läbi teadliku publiku kasvatamise ja harimise ning tantsulavastuste eluea pikendamise läbi mängukordade arvu kasvu*

ETA arengukava on lähedalt seotud kahe tantsuvaldkonna hetkeolukorda ja vajadusi kirjeldava alusdokumendiga:

* Eesti Kaasaegse tantsukunsti arengusuunad vers.1
* TÜ Viljandi Kultuuriakadeemia ja Tallinna Ülikooli Kunstide Instituudi ühine Eesti tantsukõrghariduse arengukava aastateks 2010-2020 Eesti kultuuripoliitika arengusuunad aastani 2020.

„Eesti Kaasaegse tantsukunsti arengusuunad vers.1“ toob peatükis „Tulevikupilt“ välja tantsukunsti arengusuundade visiooni: Milline võiks olla kaasaegse tantsukunsti olukord Eestis 10-15 aasta pärast? Organisatsiooni arengukavas on arvestatud kõiki välja toodu arengusuundi:

* Tantsukunst on oluline ja hästi korraldatud osa siinsest etenduskunstist.
* Eestis on hea tantsukunstiga tegeleda.
* Tantsukunsti arendamisel on kindel tugistruktuur.
* Toimib sisuline koostöö haridusasutustega.

Mitmed teemad on kokkuvõtlikus vormis esitatud Eesti Tantsunõukogu poolt loodud „Eesti kultuuripoliitika arengusuunad 2020“ visioonina, mis on kindlasti oluline alus ka Eesti Tantsuagentuuri arengusuundadele:

*Tantsukunst*

* *Eesti tantsukunst on saavutanud olukorra, kus tants on hinnatud ja heal tasemel kunstivorm, mida arendatakse süsteemselt edasi.*
* *Tantsuorganisatsioone ühendaval Eesti Tantsunõukogul on ressursid lähtudes tantsukunsti arengukavast igapäevaselt kultuuripoliitikas osaleda ning võimalus olla Kultuuriministeeriumiga regulaarselt dialoogis.*
* *Tantsukunstnike loome-, haridus- ja etendustegevus on regulaarselt toimiv ja toetatud maakondlikes etendusasutustes ja kultuurikeskustes.*
* *Toimib koostöö tantsukunsti ja teiste kunstivaldkondade vahel.*
* *Tantsukunsti tugistruktuurid on riiklikul ja kohaliku omavalitsuse tasandil toetatud. Osalemine Euroopa Liidu projektides on toetatud.*

*Vabakutselised tantsukunstnikud ja vabatrupid*

* *Valdkonnas tegutsevad valdavalt vabakutselised tantsukunstnikud, kellele on loodud tingimused professionaalseks loome- ja etendustegevuseks.*
* *Tantsukunstnike tasustamisel on kindlad alused.*
* *Tantsukunstnikud on loomeliitude poolt toetatud ja neile eksisteerivad kindlad sotsiaalsed garantiid.*
* *On olemas riiklikul finantseerimisel baseeruvad aastased, mitmeaastased ja regulaarsed loomestipendiumid tantsukunstnikele ja vabatruppidele.*

*Tantsuharidus*

* *Toimib regulaarne koostöö Haridus- ja Teadusministeeriumi ning Kultuuri­ministeeriumiga tantsuharidussüsteemi kõikide tasandite arendamisel, õppekavade loomisel ning rakendamisel (alus-, üld-, huvi-, kutse-, kõrgharidus ja täiendõpe). Õppekavad on loodud kõikidel haridustasemetel.*
* *Eksisteerib riiklik ja omavalitsuste tantsuhariduse finantseerimine nii alus-, üld-, huvi-, kutse- ja kõrghariduses. Riiklik ja omavalitsussektor teeb koostööd tantsuhariduse erialaliitudega, kõrgkoolidega, spetsialistidega toetava mudeli väljatöötamisel ja/ning prioriteetide leidmisel. Huviharidus on stabiilselt rahastatud üle-Eestiliselt ning ei sõltu omavalitsuse poliitikast.*

Arvesse on võetud tantsukunsti ja kultuurivaldkonna arenguid puudutavaid teemasid

alljärgnevates dokumentides:

* Riiklik strateegia „Säästev Eesti 21“
* „Noortevaldkonna arengukava 2014 – 2020“
* „Eesti ettevõtluse kasvustrateegia aastani 2020“

**Hetkeolukord**

ETA alustas tegevust 1998. aastal meelelahutuslike tantsuprogrammide tootmisega mille kõrvale tekkis esimestel aastatel tantsustuudio. Viimane omakorda kasvas tegevuse käigus ETA Tantsukooliks, mis on tänasel päeval oma 400 õpilasega Eestis ainus tantsulise kutsehariduse eelõpet pakkuv erahuvikool. 2000. aastast saadik korraldab ETA Eesti suurimat tantsufestivali Koolitants, millele lisandus 2015.aastast üleriigiline Koolitantsu Kompanii. 2007. aastal lahkus ETA juurest meelelahutusprogrammide meeskond ning aegamööda alustati kaasaegse tantsu lavastuste loomist. 2010. aastal alguse saanud kaasaegse tantsu etenduste sari Tantsutuur keskendub juba ainult professionaalse tantsukunsti lavale toomisele, täiendades oluliselt ETA tegevuste terviklikkust. **Oluline on tähele panna, et Tantsutuuril etenduvad ka teiste tootjate tantsulavastused, mitte ainult ETA omaprodutseeringud.** Algselt eelkõige alles oma proffesionaalset lavaelu alustavale tantsijale mõeldud sari hõlmab täna kõiki erinevaid sihtgruppe nii tantsukunstnike kui ka -publiku poolelt.

ETAs töötavad põhikohaga 6 tantsuvaldkonna spetsialisti (juhataja, juhiabi, produtsent, E.T.A. Tantsukooli juhataja, õppetöö koordinaator-müügispetsialist ja repetiitor-trupijuht). Käsunduslepingutega töötavad ETAs tantsukooli õpetajad, erinevate projektide tantsijad ja koreograafid-kunstnikud. Lisaks ostame vastavalt vajadusele sisse erinevaid teenuseid (näiteks raamatupidaja, audiitor jt).

ETA tegutseb 600 ruutmeetrisel pinnal aadressil Hobujaama 12 Tallinnas, kus asuvad kolm tantsusaali, kontor, kaks laoruumi, riietus- ja pesemisvõimalused, õpetajate tuba jms). ETA 2011.-2012. majandusaasta käive oli 323 057 EUR (sh palgafond 102 504 EUR), 2012.-2013. majandusaasta käive 347 711 EUR (sh palgafond 115 843 EUR), 2013.-2014. majandusaasta käive 394 808 EUR (sh palgafond 145 797 EUR) ja 2014.-2015. majandusaasta käive 422 599 EUR (sh palgafond 189 796 EUR). Tegevustoetusi ETA ei saa, seega püsib organisatsiooni tegevus teenitaval omatulul ja projektitoetustest. Investeeringuid on olnud võimalik teha ainult mahus, mis säilitavad elementaarsed töötingimused, kuid ei võimalda neid parandada ega arendada.

*Laiem üldsus väärtustab ETA võimet pakkuda sihtgrupile parimaid kogemusi professionaalse ja kvaliteetse tantsukunsti valdkonnas, kattes oma erinevate tegevustega kogu Eesti. ETA koordineerib Tantsutuuri, Koolitantsu, revüüteater Starlight Cabaret ja ETA Tantsukooli tegevusi, osaledes samal ajal partnerina lastele ja noortele loovate Põhja- ja Baltimaade tantsukunstnike võrgustikus NOBA ning Põhja- ja Baltimaaade, Šotimaa ja Austraalia maapiirkondadele suunatud residentuurivõrgustikus Wilderness Dance. ETA on ka osaline ja projektijuht Põhja- ja Baltimaade tuurivõrgustikus NB dance loop. Eeltoodud võrgustike parnerite sekka kuuluvad ka näiteks SITE Sweden (Rootsi), Zodiak – Centre for New Dance (Soome), Dansens Hus (Rootsi), SL – Association for Independent Theatres in Iceland (Island), Lithuanian Dance Information Centre & Arts Printing House (Leedu), Baltoppen LIVE (Taani), DanseFestival Barents (Norra), Dansearena Nord (Norra), Regional Dance Center for Eastern Finland (Soome), Regional Dance Center of Ostrobothnia (Soome), Baerum Culture House (Norra), Producentbyran (Rootsi), Aaben dans (Taani), Scenekunstbruket (Norra), Glims & Gloms Dance Company (Soome). Taotluse esitamise hetkel valmistub ETA osalema Suurbritannia National Touring Network´i eestvedamisel nn rural touring´u võrgustikus.*

*Tantsutuuri eesmärgiks jõuda tatsukunstiga välja suurematest keskustest ning pakkuda kunstnikele võimalusi oma tööde esitamiseks. Tantsutuur jõuab etendustega eelkõige lavadele, kuhu tants tavaliselt ei jõua - olgu selleks siis uued etenduspaigad või kohad, kus tantsupublik tuleb alles leida.*

*Paralleelselt jätkab ETA oma teiste tegevuste ja rahvusvahelise suhtluse arendamist.*

*Nimetatud tegevuste tulemusel paraneb Eestis tantsukunsti kättesaadavus ja mõistmine tantsukunstist laiemalt. Samuti pikeneb varasemalt produtseeritud tantsuavastuste "eluiga" ning tantsukunstnike hõivatus tööga.*

**MEIE TUGEVUSED**

* tegevus on laiapõhjaline, hõlmates endas kõiki tantsukunsti põhisuundi: tantsijate koolitust, loometegevust, etendustegevust, valdkonna infovahetust ja koostööd
* põhitegevused on tuntud kui omaette kaubamärgid (Tantsutuur, Koolitants, ETA Tantsukool jt.)
* valdkonnas üks suuremaid töökohtade loojaid ja maksumaksjaid Eestis
* professionaalne ja arenemisest huvitatud meeskond
* elementaarsete töötingimuste olemasolu (kontor, ladu, saali pinnad, tehnika, jm vahendid)
* igapäevane suhtlus tantsuvaldkonna võrgustikuga, mis tagab valdkonnaga kursis oleku ning toetab ka regionaalset arendustegevust
* kõikides maakondades pikaajalised koostöösuhted etendusprogrammide korraldamiseks, millest tulenevalt ei vaja ressursimahukat statsionaarset oma etenduspaika
* etenduste loomeprotsessiks kõik vajalikud tingimused olemas (saalid, vahendid, toetav meeskond, majutamise võimalus jne.), avatud suhtlemine ja koostöövalmidus nii organisatsiooni- kui ka valdkonnasiseselt
* usk tantsukunsti vajalikkusesse
* ajaga kaasas käimine lähtuvalt organisatsiooni väärtustest (kaasaegsus, mitte trendikus)
* partnerlussuhted mitmete koostöövõrgustikega (sh Põhja- ja Baltimaade noortele suunatud tantsulavastuste tantsukunstnike võrgustik NOBA, Põhja- ja Baltimaade tuurivõrgustik NB loop, maapiirkondade residentuuriprogramm Wilderness jt)

**MEIE NÕRKUSED**

* tantsusaalid vajavad kaasajastamist
* projektitoetustel põhinev finantstegevus
* vähene süsteemsus ja aktiivsus meedia- ja turundusvaldkonnas, et kõik tegevused saaksid laiemalt kajastatud
* organisatsiooni potentsiaal ei ole rakendatud täies mahus tänu rahalise ressursi ebastabiilsusele
* tasemeõppe metoodika lõpuni välja arendamata
* rahvusvaheliste koostööprojektide kogemus on uudne ja süsteem veel välja kujunemata
* tantsuvaldkonnas levinud ETA ajaloost tulenev kuvand kui kommertstegevusele keskendunud organisatsioonist, mis ei seostu tegelikkuses praeguse sihtasutuse põhitegevuse ja eesmärkidega
* teatakse hästi ETA-t kui lastele ja noortele suunatud organisatsiooni, kuid professionaalidele ning täiskasvanutele suunatud tegevus on vähem teadvustatud

**KESKKONNA VÕIMALUSED**

* suurenenud on Kultuuriministeeriumi avatus ja koostöövalmidus erinevate kultuurivaldkonna edendajatega
* rahvusvaheliste suhete potentsiaal läbi koostöö Euroopa, Põhjamaade jt fondide ja organisatsioonide toetuse
* erinevate välismaa tantsukunstnike ja organisatsioonide huvi ETA tegevuste ja ühise koostöö vastu
* tantsukõrgkoolid hindavad kõrgelt E.T.A. Tantsukooli lõpetajate taset, mis tagab üha suurema teadlikkuse kooli õppe kvaliteedist
* suurenenud on tantsuvaldkonna kajastatus
* kättesaadavad on teiste maade praktikad/kogemused
* ühiskonnas on väärtustatud füüsilise tegevuse ja tervise hoidmise huvi
* etenduspaikadena on kasutatavad etenduskohad üle Eesti

**KESKKONNA OHUD**

* jätkuv ebastabiilne ainult projektipõhine rahastamine ei toeta organisatsiooni ja valdkonna jätkusuutlikust ja arengut
* alarahastuse tõttu edasise arengu pidurdatus ja vähene motiveeritus tegevustega jätkata; sh töötajate ülekoormus
* kultuuri- ja hariduspoliitika ei arvesta tantsukunsti eripära ja vajadustega
* rahvastiku arvu vähenemine, mille tõttu kahaneb erinevate sihtgruppide arv
* munitsipaliseeruv Tallinna linnavõim ei toeta mittetulunduslikku eraalgatust, meid võetakse kui linna konkurente, mitte partnereid
* ühiskonnas leviv arvamus, et tantsukunst ei tooda ühiskonnale lisandväärtust

vähene meediakanalite oskus ja tahe kajastada tantsukunsti valdkonnas toimuvat

**Eesmärgid ja tegevused**

**EESMÄRK 1: EESTI TANTSUAGENTUURIL ON OLULINE KOHT EESTI KAASAEGSE TANTSUKUNSTI TEADVUSTAMISEL JA RIKASTAMISEL, PAKKUDES PROFESSIONAALSEID, TANTSUTEHNILISELT TASEMEL NING LAIEMAT PUBLIKUT KAASAVAID JA KÕNETAVAID TANTSULAVASTUSI**

Eesmärgi saavutamist mõõtvad andmed:

* Tantsutuuril on vähemalt kolmeks aastaks strateegiliselt läbimõeldud repertuaariplaan
* Etenduste arv aastas
* Publiku arvu statistika
* Kaasatud välispartnerite arv
* Kaasaegse tantsu õppest professionaalsel tasemel huvitatute arvu suurenemine
* Vahetusprogrammide ja residentuuride arv
* Kvaliteetsete järelkajastuste kasv
* Kultuuriministeeriumi toetus etendustegevusele

Eesmärgi saavutamiseks tehtavad olulisemad tegevused:

* Tantsutuuri korraldamine: etenduste loomine ja esitamine (mitte ainult ETA vaid ka teiste tantsutootjate lavastused)
* Koolitantsu Kompanii kui üleriigilise noorte tantsukompanii tegevuste arendamine
* Professionaalsete tantsijate tagamine läbi kvaliteetse tasemeõppe võimaldamise
* Inspireeriva ja toetava töökeskkonna pakkumine tantsukunstnikele

Eesmärgi saavutamiseks kavandatavad uued algatused:

* Välispartnerite kaasamine
* Tantsijate arendamine läbi vahetusprogrammide ja residentuuride

**EESMÄRK 2: SUURENENUD ON TANTSUVALDKONNA KONKURENTSIVÕIME VÕRRELDES TEISTE KUNSTIVALDKONDADEGA**

Eesmärgi saavutamist mõõtvad andmed:

* Eesti etenduste osalemiste arv välisprojektides
* Kooli lõpetanud tantsijate arv, kes jätkavad professionaalset tantsukunstniku tööd
* Koolitantsul osalevate loovtööde ja osalejate arv aastas (huvi tantsukunsti vastu on suurenenud)
* oluliste tugistruktuuride (produtseering, meediasuhted, rahastus jne) olemasolu

Eesmärgi saavutamiseks tehtavad olulisemad tegevused:

* Koolitantsu festival kui võrdluskoht koreograafidele, õpetajatele ja noortele tantsijatele
* ETA Tantsukooli kaasaegne ja metoodiline koolitustegevus
* Töökohtade loomine valdkonnas (tantsijad, tantsuõpetajad, koreograafid, produtsendid jt.)
* Tantsutuuri etendustegevus nii Eestis kui välismaal, Koolitantsu ümberkujundamine üle aasta toimuvaks etenduskunstide festivaliks ning omaloominguliste tantsude festivaliks. Uue vaatenurga lisamine.

Eesmärgi saavutamiseks kavandatavad uued algatused:

* Tantsutuuri partnerite arvu laiendamine väljaspool Eestis
* Koostööpartnerite leidmine
* Tantsuteadlikkuse tõstmine ühiskonnas läbi kirjastustegevuse

**ORGANISATSIOONI ARENDAMISE EESMÄRK:**

**ETA ON EESTIS RIIKLIKULT TEADVUSTATUD JA VÄÄRTUSTATUD TANTSUKESKUS, MILLES NÄHAKSE OLULIST ROLLI EESTI TANTSUKUNSTI ARENGUS**

Eesmärgi saavutamist mõõtvad andmed:

* 2017. aastal on valmib ETA avalike suhete strateegia, mis tagab tegevuste laiema kajastuse ja hindamise läbi monitooringu ning mille keskmes on ETA, mitte erinevad brändid
* ETA on Kultuuriministeeriumi poolt tegevustoetusega toetatud
* Mitut projekti on toetatud Euroopa ja Põhjamaade erinevatest fondidest (hetkel 2, tõus vähemalt 4le)

Eesmärgi saavutamiseks tehtavad olulisemad tegevused:

* Avalike suhete strateegia loomine
* Organisatsiooni tegevuste jätkumist ja edasist arengut toetavate rahastamisvõimaluste leidmine

Eesmärgi saavutamiseks kavandatavad uued algatused:

* Euroopa ja Põhjamaade fondidest projektitoetuste taotlemine